Проста бабулька  
*Валянціна Асеева  
Пераклаў з рускага Сяргей Міхальчук*

Па вуліцы ішлі хлопчык і дзяўчынка. А наперадзе іх ішла бабулька. Было вельмі коўзка. Бабулька паслізнулася і ўпала.

— Патрымай мае кніжкі! — крыкнуў хлопчык, перадаў дзяўчынцы свой партфель і кінуўся на дапамогу бабульцы.

Калі ён вярнуўся, дзяўчынка запыталася:

— Гэта твая бабка?

— Не, — адказаў хлопчык.

— Мама? — здзівілася сяброўка.

— Не!

— Ну, цётка? Ці знаёмая?

— Ды не, зусім не! — усміхаючыся, сказаў хлопчык. — Гэта проста бабулька!